ลือสนั่น! ROJNA เตรียมขายล้างพอร์ตหุ้น TICON จ่อบุ๊คกำไรพิเศษเข้างบ Q1/61 ทันที 2 พันลบ.
ลือสนั่น! ROJNA เตรียมขายล้างพอร์ตหุ้น TICON จ่อบุ๊คกำไรพิเศษเข้างบ Q1/61 ทันที 2 พันลบ.
30 ม.ค. 2561

สืบเนื่องจากวันนี้ (29 ม.ค.) ราคาหุ้นบริษัท สวนอุตสาหกรรมโรจนะ จำกัด (มหาชน) หรือ ROJNA ปรับตัวขึ้นแรง โดยปิดตลาดอยู่ที่ 7.60 บาท บวก 0.30 บาท หรือ 4.11% สูงสุดที่ 7.70 บาท ต่ำสุดที่ 7.40 บาท ด้วยมูลค่าซื้อขาย 192.34 ล้านบาท
ขณะเดียวกันราคาหุ้น บริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON ได้ปรับตัวขึ้นเช่นเดียวกัน โดยปิดตลาดที่ 17.50 บาท บวก 0.50 บาท หรือ 2.94% สูงสุดที่ 17.60 บาท ต่ำสุดที่ 17.20 บาท ด้วยมูลค่าซื้อขาย 189.19 ล้านบาท
โดย ล่าสุด “แหล่งข่าวจากวงการอุตสาหกรรมไทย” ได้เปิดเผยกับ “ข่าวหุ้นธุรกิจออนไลน์” ว่า ROJNA เตรียมจะขายหุ้นของ TICON ทั้งหมดที่ถืออยู่เป็นจำนวน 478,699,619 หุ้น หรือคิดเป็นสัดส่วน 26.10% ให้กับบริษัท เฟรเซอร์ พร็อพเพอร์ตี้ โฮลดิ้งส์ (ประเทศไทย) จำกัด (FPHT) และจะบันทึกกำไรพิเศษจากการขายหุ้นดังกล่าวราว 2 พันล้านบาทในไตรมาส 1/61
ขณะเดียวกันหาก บริษัท เฟรเซอร์ พร็อพเพอร์ตี้ โฮลดิ้งส์ (ประเทศไทย) จำกัด (FPHT) เป็นผู้ซื้อหุ้น TICON จาก ROJNA ที่ถืออยู่ทั้งหมดจริงจะส่งผลให้เข้าเกณฑ์ต้องทำคำเสนอซื้อหลักทรัพย์ (Tender Offer) ตามพระราชบัญญัติหลักทรัพย์และตลาดหลักทรัพย์ พ.ศ. 2535 เนื่องจากภายหลังการซื้อหุ้นดังกล่าว บริษัท เฟรเซอร์ พร็อพเพอร์ตี้ โฮลดิ้งส์ (ประเทศไทย) จำกัด (FPHT) จะถือหุ้น TICON เพิ่มเป็น 66.17%
ดังนั้น จึงเป็นที่น่าจับตาว่า ราคาเสนอซื้อจะอยู่ที่ประมาณเท่าไหร่
โครงสร้างผู้ถือหุ้นรายใหญ่ของ TICON
ที่มา ตลท. (ภาพรวมข้อมูลผู้ถือหุ้น ณ วันที่ 05/05/2560)
ทั้งนี้ หากมีความคืบหน้าทีมงาน “ข่าวหุ้นธุรกิจออนไลน์” จะรายงานให้ทราบในเวลาต่อไป หรือสามารถติดตามรายละเอียดเพิ่มเติมได้ที่ “หนังสือพิมพ์ข่าวหุ้นธุรกิจ” ฉบับวันที่ 30 ม.ค.61